เป็นร้านที่ห้ามพลาดสำหรับแฟนซี่โครงหมูย่าง BBQ แท้ๆ ร้านนี้เป็นร้านยอดฮิตของเมืองที่ไม่ได้อยู่ในแถบกลางเมืองเก่า ซึ่งมักจะเป็นแหล่งกินของนักท่องเที่ยวส่วนใหญ่ แต่ไม่น่าเชื่อว่าลูกค้าเต็มตลอด โอกาสที่จะได้โต๊ะนั่งแบบที่วอร์คอินเข้ามาน่าจะยากซักนิด

การตกแต่งร้านดูสวยงามตามแบบคันทรี่นิดๆ มีบาร์อยู่ตรงกลางร้าน ด้านหลังจะมองเห็นเตาย่างขนาดใหญ่

บังเอิญว่าเจอคนไทย ทำงานเป็นคนเสริฟที่นี่ด้วยแต่ไม่ได้บริการโต๊ะเรา เธอยืนยันว่าร้านนี้ดังจริงๆ ที่เมืองนี้ ดีใจที่อุตสาห์จองมาจากเมืองไทยเลยทีเดียว

เมนูที่สั่ง Spareribs (1 portion: 14.90 euro) เป็นเมนูที่ห้ามพลาด เพราะเนื้อนุ่มจริงแต่ไม่ได้เละแบบที่เคยทานที่เมืองไทย ร้านนี้จะใช้วิธีย่างแบบช้าๆ จนกระทั่งเนื้อนุ่ม ซอสอร่อยทีเดียว ไม่หวานเลี่ยนแบบร้านอเมริกันบางร้าน ที่นึงให้มาเยอะมาก ทานแทบไม่หมด ส่วนเครื่องเคียงต้องสั่งแยกต่างหาก เลยลองสั่งหอมทอด (5.90 euro) ทอดมาได้กรอบ อร่อยมาก ทานไปได้ไม่กี่ชิ้น โดนแย่งกินหมด ????

อีกเมนูที่ได้ลองคือ Rib-Eye 350g (24.90 euro) เป็นขนาดที่เล็กที่สุดแต่เหมาะสำหรับทาน 1 คนแบบอิ่มๆ เมนูนี้เสริฟพร้อมมันอบ มี sour cream ราดมาด้านบน เป็นมันอบที่อร่อยสุดๆ จริงๆ

เบียร์ที่ร้านนี้ คนที่ทานชมว่า ใช้ได้เลย แต่ที่ติดใจมากกว่าเบียร์คือ แก้วเบียร์ สงสัยจะทำให้เบียร์อร่อยขึ้น

เจ้าของร้านเฟรนลี่ ส่วนพนักงานเสริฟ บริการดีแบบทั่วๆ ไป ไม่ได้พิเศษมาก

สรุปร้านนี้เป็นร้านที่ห้ามพลาดแวะมาทานซี่โครงหมูย่าง ถ้าแวะมาเที่ยวแถวมิวนิค ให้ 5 ดาวเลยค่ะ
